NSS-hereksamen na November geskuifArgieffoto ter illustrasie (Foto: Unsplash) Die departement van basiese onderwys het die gewysigde senior sertifikaat (ou matriek) en die Nasionale Senior Sertifikaat- (NSS-)eksamen wat in Mei en Junie herskryf sou word, uitgestel te midde van die Covid-19-pandemie. Dit is die matriek-hereksamen wat geskryf moes word deur meer as 350 000 deeltydse kandidate wat nie aan die slaagvereistes in die eindeksamen van 2019 voldoen het nie, asook diegene wat wil herskryf om hul punte te verbeter. Die departement het Saterdag in ŉ verklaring gesê Mathanzima Mweli, direkteur-generaal van die departement, het ŉ skrywe gerig aan die onderskeie hoofde van die provinsiale onderwysdepartemente om dié verandering te bevestig. Volgens Mweli is daar uiteindelik besluit om dié eksamen uit te stel weens die verlengde algehele landwye afsondering. Die hereksamen sou tussen 4 Mei en 26 Junie afgelê word. Mweli verduidelik dat dit nou saam met die November-eksamen geskryf sal word. “Die besonderhede oor die saamgevoegde Junie- en Novembereksamen sal mettertyd deurgegee word. Kandidate sal ingelig word oor registrasie, eksamensentrums en -roosters,” het die direkteur-generaal verseker. Die departement doen ŉ beroep op kandidate om steeds voorbereiding te doen met leermateriaal wat op die departement se webwerf beskikbaar gestel is. Hope Mokgatlhe, woordvoerder van die departement, het vanoggend aan Maroela Media bevestig dat die uitstel van die eksamen slegs van toepassing is op diegene wat die Mei-Junie-hereksamen sou aflê.